“การประปานครหลวง รักษ์ป่าต้นน้ำ” ปีที่ 11 ส่งมอบระบบประปาพลังงานแสงอาทิตย์ จังหวัดน่าน
นายกวี อารีกุล ผู้ว่าการการประปานครหลวง (กปน.) และคณะจิตอาสา กปน. ร่วมดำเนินโครงการ “การประปานครหลวง รักษ์ป่าต้นน้ำ” ประจำปี 2565 ที่จังหวัดน่าน ประกอบด้วย การพัฒนาระบบประปาพลังงานแสงอาทิตย์ ให้แก่โรงเรียนบ้านเสี้ยว อำเภอท่าวังผา ภายใต้งบประมาณ 299,880 บาท พร้อมทั้งพัฒนาระบบประปาพลังงานแสงอาทิตย์ ให้แก่ชุมชนบ้านเสี้ยว อำเภอท่าวังผา ภายใต้การสนับสนุนงบประมาณการจัดซื้ออุปกรณ์ จากบริษัท ปตท. จำกัด (มหาชน) จำนวน 120,000 บาท และการพัฒนาระบบประปาชุมชนให้แก่ชุมชนบ้านห้วยหาด อำเภอปัว จังหวัดน่าน ภายใต้งบประมาณ 139,182 บาท รวมทั้งได้จัดกิจกรรมปลูกป่าพื้นที่ป่าต้นน้ำ หมู่ที่ 7 บ้านห้วยหาด อำเภอปัว จังหวัดน่านโครงการ “การประปานครหลวง รักษ์ป่าต้นน้ำ” ดำเนินการอย่างต่อเนื่องเป็นปีที่ 11 ประกอบด้วย 3 กิจกรรมหลักคือ กิจกรรมปลูกป่าต้นน้ำ กิจกรรมสร้างฝายชะลอน้ำและกิจกรรมพัฒนาชุมชน เพื่อพัฒนาคุณภาพชีวิตของคนในชุมชนบริเวณพื้นที่ป่าต้นน้ำ ส่งเสริมการมีส่วนร่วมในการดูแลรักษาความอุดมสมบูรณ์ของทรัพยากรธรรมชาติและสิ่งแวดล้อมอย่างยั่งยืน